6.4.2022
DA
Den Europæiske Unions Tidende
C 152/15
3.2.
Selskabsskattesystemerne behandler imidlertid lånefinansiering gunstigere end egenkapitalfinansiering, i og med at rentebetalinger er skattefradragsberettigede, mens det samme ikke er tilfældet for omkostningerne ved egenkapitalfinan­ siering.
Dette resulterer i øget gearing (højere gældsniveauer) og gør dermed virksomhederne mere sårbare i tider med økonomisk turbulens.
3.3.
Hvis der skal skabes en bæredygtig grøn og digitaliseret økonomi, skal der findes en løsning på skævvridningen mellem gælds- og egenkapitalfinansiering.
Udbytte, som pålægges dobbeltbeskatning (først på selskabsniveau og dernæst på aktionærniveau), har betydning ikke kun som indkomst for pensionister og for finansiering af forskningsinstitutioner, men især også som en kilde til finansiering af greenfieldinvesteringer.
3.4.
Investering i nye grønnere investeringsprojekter er forbundet med en høj risiko.
Egenkapitalfinansiering er derfor den foretrukne finansieringskilde.
Et vigtigt aspekt for at øge den private sektors deltagelse i grønne og digitale investeringer er, at hindringerne for kilder til ny investeringskapital fjernes.
3.5.
Et velfungerende kapitalmarked har stor betydning for nye virksomheder og for investorer, der søger grønnere og digitaliserede investeringsmuligheder.
Adgang til kapital er helt afgørende for et vellykket resultat.
Udbytte bidrager til at øge likviditeten på markedet.
3.6.
Bæredygtighed er allerede en markedsdreven konkurrencefaktor, der er vigtig for virksomhedernes evne til at tiltrække kunder, ansatte og investorer.
Hensynet til bæredygtighed er godt for virksomhedens overlevelse på lang sigt.
De lovgivningsmæssige værktøjer bør udformes således, at de støtter forfølgelsen af disse mål i overensstemmelse med grundlæggende principper for, hvordan virksomhederne drives.
3.7.
Mens der ikke bør være nogen indblanding i udbyttepolitikkerne eller utilbørlig påvirkning af bestyrelsernes sammensætning eller håndhævelsen af bestyrelsesmedlemmernes ansvar over for virksomheden, er der behov for hensigtsmæssige incitamenter til en grønnere økonomi.
En virksomheds ledelse skal tage hensyn til selskabets sociale ansvar, relevante europæiske direktiver og OECD's retningslinjer for multinationale selskaber.
3.8.
Global opvarmning er en grund til bekymring for os alle, og virksomhederne bør betale den rigtige markedspris for emissioner og reducere CO2 i atmosfæren.
Det betyder ikke kun skat på CO2-emissioner, men også tilskud til de aktiviteter, der reducerer CO2 i atmosfæren.
3.9.
Et andet vigtigt indsatsområde for opfyldelse af målene om en grønnere og digitaliseret økonomi er beskatning af de stadig mere digitaliserede virksomheder.
Der er behov for en global konsensusløsning, og det forventes, at en endelig samlet aftale vil blive indgået inden årets udgang.
Beskatning af digitale tjenester bør ikke skade innovation eller fjerne incitamentet til investeringer i digitale teknologier.
4.
Den gældsfremmende virkning i selskabsbeskatningen 4.1.
Den gældsfremmende virkning i selskabsskattesystemerne påvirker de socioøkonomiske omkostninger samt virksomhedernes gearing og virksomhedsledelsen.
Uforholdsmæssig stor afhængighed af lånefinansiering kan undergrave opfyldelsen af Kommissionens mål, da virksomhederne bliver økonomisk sårbare, og det vil påvirke muligheden for at gennemføre nye og risikobetonede grønne investeringsprojekter negativt.
Evnen til at udbetale udbytte, så investorerne får mulighed for at beslutte, om de vil investere i nye projekter, vil blive begrænset.
4.2.
De nuværende skatteregler gør renter på lån fradragsberettigede i beskatningsgrundlaget, hvilket ikke er tilfældet med egenkapitalbetalinger.
Egenkapitalbetalinger består af to dele: udbyttebetalinger og kursgevinster.
Disse nationale regler gør lånebaseret finansiering klart mere fordelagtig end finansiering via egenkapital.
4.3.
Et dedikeret fradrag, der sikrer virksomhederne en skattemæssig behandling for egenkapitalfinansierede investeringer, der i højere grad svarer til den, de i dag nyder godt af ved lånefinansierede investeringer, kunne reducere virksomhedernes sårbarhed og være et nyttigt middel til at fremme bæredygtige, grønnere og digitale investeringer.